b'\n_START_ARTICLE_\nSlovanska osamosvojena nare\xc4\x8dja\n_START_PARAGRAPH_\nSlovanska osamosvojena nare\xc4\x8dja ali slovanski mikrojeziki so slovanska nare\xc4\x8dja, ki so se lo\xc4\x8dila od slovanskih samostojnih jezikov. Izraz slovanski mikrojeziki je uvedel ruski jezikoslovec Aleksander Dimitrijev\xc4\x8d Duli\xc4\x8denko.\n_START_SECTION_\nPosebnosti osamosvojenih nare\xc4\x8dij\n_START_PARAGRAPH_\nZa razliko od ostalih nare\xc4\x8dij so osamosvojena nare\xc4\x8dja bolj prodorna in te\xc5\xbeijo k razvoju standariziranih norm, kar pomeni obogatitev besednega zaklada ter bolj sistemati\xc4\x8dno, kodificirano slovnico, pogosto preko uporabe literarnih in jezikovnih tradicij tujih nare\xc4\x8dij. Literarni in jezikovni proces osamosvojenega nare\xc4\x8dja je torej na\xc4\x8drten in tako predvideva njegovo standardizacijo ter nadaljnji razvoj._NEWLINE_Zaradi pove\xc4\x8devanja razlik med osamosvojenim nare\xc4\x8djem in mati\xc4\x8dnim jezikom lahko prvo postane posebni jezik: primer tega je luksembur\xc5\xa1\xc4\x8dina, ki je bila izvorno nare\xc4\x8dje nem\xc5\xa1kega jezika._NEWLINE_Obstoj in uporaba osamosvojenega nare\xc4\x8dja je lahko tudi politi\xc4\x8dno vpra\xc5\xa1anje v smislu odcepitve od mati\xc4\x8dne dr\xc5\xbeave, zato taka nare\xc4\x8dja ponekod niso oz. niso bila priznana. V SFRJ so regionalne jezike zatirali, podobno je bilo tudi v Sovjetski zvezi, kjer so bile prisotne stare nacionalistne dogme o enotni stari ru\xc5\xa1\xc4\x8dini, ki naj bi bila mati vseh slovanskih jezikov. Pozneje se je izkazalo, da je npr. stara novgorod\xc5\xa1\xc4\x8dina bila dokaj razli\xc4\x8dna od ru\xc5\xa1\xc4\x8dine.'